
[bookmark: _Hlk222829665]R E P U B L I K A   H R V A T S K A

R J E Š E N J E


[bookmark: _Hlk227581099]	Visoki prekršajni sud Republike Hrvatske u vijeću sastavljenom od sutkinja Ivanke Mašić kao predsjednice vijeća te Anđe Ćorluka i Nade Horvatović kao članica vijeća, uz sudjelovanje sudskog savjetnika Ivice Ožbolta kao zapisničara, u prekršajnom postupku protiv prvookrivljenog Ivana Benčeca i drugookrivljenog Mihaela Benčeca, zbog prekršaja iz članka 22. stavak 1. Zakona o zaštiti od nasilja u obitelji („Narodne novine“ broj 70/17., 126/19., 84/21., 114/22. i 36/24.), odlučujući o žalbi prvookrivljenog Ivana Benčeca, podnesenoj po branitelju Denisu Pediću, odvjetniku u Popovači, protiv presude Općinskog suda u Kutini, broj Pp-94/2026-18 od 7. svibnja 2026., u sjednici vijeća održanoj 18. rujna 2026.,

r i j e š i o   j e
	

Prihvaća se osnovanom žalba prvookrivljenog Ivana Benčeca i ukida se pobijana prvostupanjska presuda u odnosu na žalitelja te se predmet vraća prvostupanjskom sudu na ponovno suđenje.

Obrazloženje
 

1. Pobijanom presudom Općinskog suda u Kutini, broj Pp-94/2026-18 od 7. svibnja 2026., prvookrivljeni Ivan Benčec i drugookrivljeni Mihael Benčec, proglašeni su krivima zbog počinjenja prekršaja iz članka 10. točka 1. i točka 3. Zakona o zaštiti od nasilja u obitelji, kažnjivog po članku 22. stavak 1. istog Zakona, činjenično opisanog u izreci presude, za koji prekršaj im je svakome izrečena kazna zatvora u trajanju od 10 dana, s tim da se temeljem odredbe članka 44. Prekršajnog zakona („Narodne novine“ broj 107/07., 39/13., 157/13., 110/15., 70/17., 118/18., 114/22. i 86/26.), primjenjuje uvjetna osuda tako da se izrečena kazna zatvora neće izvršiti ako okrivljenici u roku od jedne godine ne počine jedan ili više prekršaja za koji im je izrečena ista ili teža kazna od izrečene uvjetnom osudom. Na ime paušalnih troškova prekršajnog postupka okrivljenici su dužni platiti paušalni iznos od 50,00 eura svaki pojedinačno.

2. Protiv te presude prvookrivljenik je pravodobno po branitelju podnio žalbu iz svih žalbenih razloga. U žalbi se u bitnom navodi da je prvostupanjski sud pogrešno izveo zaključke o bitnim činjenicama na temelju pogrešno utvrđenog činjeničnog stanja slijedom čega je došlo i do povrede materijalnog prekršajnog prava iz članka 196. Prekršajnog zakona. Predlaže da se žalba uvaži i pobijana presuda preinači na način da se prvookrivljenika oslobodi od optužbe, podredno da se presudu ukine, a predmet vrati prvostupanjskom sudu na ponovno suđenje.

3. Žalba je osnovana. 

4. Visoki prekršajni sud Republike Hrvatske, kao drugostupanjski sud, sukladno odredbi članka 202. stavka 1. Prekršajnog zakona ispitivao je pobijanu presudu u onom dijelu u kojem se pobija žalbom i to iz osnova i razloga koje žalitelj navodi, a po službenoj dužnosti je ispitao jesu li počinjene bitne povrede odredaba prekršajnog postupka iz članka 195. stavka 1. točke 6., 7., 9. i 10. navedenog Zakona, jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona te nisu utvrđene povrede na koje ovaj sud pazi po službenoj dužnosti.

[bookmark: _Hlk219963201]5. Ispitujući pobijanu presudu u dijelu u kojem se ona pobija žalbom, ovaj sud utvrdio je postojanje bitnih povreda odredaba prekršajnog postupka iz članka 195. stavak 1. točka 11. Prekršajnog zakona. Također, utvrđeno je da je činjenično stanje pogrešno utvrđeno, budući da odlučne činjenice u odnosu na pitanje je li prvookrivljeni Ivan Benčec počinio fizičko i psihičko nasilje prema drugookrivljenom Mihaelu Benčecu, nisu potpuno i pravilno utvrđene. 

6. U točki 9. obrazloženja presude prvostupanjski sud navodi da drugookrivljeni Mihael Benčec nema svjedoka na svojoj strani koji bi potvrdili njegov iskaz, radi čega je sud proveo suočenje prvookrivljenog Ivana Benčeca i drugookrivljenog Mihaela Benčeca te je prilikom suočenja istih ocijenio navode drugookrivljenog Mihaela Benčeca  uvjerljivijima u dijelu gdje navodi da se kritične zgode prvookrivljeni Ivan Benčec zaletio u njega kako bi ga odgurao od stojnice jer mu je isti htio zabraniti da koristi stojnicu te isto detaljno i uvjerljivo opisuje gledajući prvookrivljenog Ivana Benčeca u oči.

6.1. Međutim, izvedeni dokazi ne pružaju dovoljnu osnovu za odluku o krivnji prvookrivljenog Ivana Benčeca da bi počinio fizičko i psihičko nasilje prema  drugookrivljenom Mihaelu Benčecu kako mu se to optužnim prijedlogom stavlja na teret. Naime, iz iskaza svjedoka Josipa Benčeca i svjedoka Slavena Kolarića sa rasprave pred prvostupanjskim sudom od 7. svibnja 2026. jasno proizlazi da nisu vidjeli da bi se prvookrivljeni Ivan Benčec zaletio i gurnuo drugookrivljenog Mihaela Benčeca niti da ga je vrijeđao. Navedeno potvrđuje i svjedok Igor Hrastović na zapisniku o ispitivanju svjedoka pred policijom od 14. studenog 2025. koji ima sva zakonom propisana upozorenja svjedoku i predstavlja zakonit dokaz.

6.2. Nadalje, na zapisnik sa rasprave pred prvostupanjskim sudom od 7. svibnja 2026. nisu unesena opažanja prvostupanjskog suda o tome kako su se prvookrivljeni Ivan Benčec i drugookrivljeni Mihael Benčec držali prilikom suočenja i kakve su bile njihove geste ili promjene izgleda. Slijedom navedenog nije jasno na temelju čega prvostupanjski sud zaključuje kako drugookrivljeni Mihael Benčec događaj od 9. studenog 2025. „ detaljno i uvjerljivo opisuje gledajući prvookrivljenog Ivana Benčeca u oči“. Također, drugookrivljeni Mihael Benčec nije dostavio relevantnu medicinsku dokumentaciju ili predložio izvođenje nekog drugog personalnog dokaza kojim bi potkrijepio svoje tvrdnje da je predmetne zgode bio fizički napadnut od strane prvookrivljenog Ivana Benčeca, a u kojem događaju je prema vlastitom iskazu pretrpio ozljedu ruke. 

6.3. Stoga je u pravu žalitelj kada pobija prvostupanjsku presudu iz razloga što takav zaključak prvostupanjskog suda, odnosno izreka pobijane presude ne proizlazi iz obrane prvookrivljenog Ivana Benčeca dane u dokaznom postupku niti iz svih drugih provedenih materijalnih i personalnih dokaza. Na taj način je nedvojbeno počinjena bitna povreda odredaba prekršajnog postupka iz članka 195. stavak 1. točka 11. Prekršajnog zakona jer postoji znatna proturječnost između onoga što se navodi u razlozima presude i zapisnika o iskazima danim u postupku.

7. U pravu je prvookrivljeni Ivan Benčec kada ističe da je u provedenom postupku činjenično stanje pogrešno utvrđeno. Ocjenom navoda žalbe i analizom iskaza prvookrivljenog Ivana Benčeca i drugookrivljenog Mihaela Benčeca te provedenog suočenja, kao i svih drugih u dokaznom postupku provedenih dokaza, ovaj drugostupanjski sud je utvrdio da prvostupanjski sud nije pravilno ocijenio sve provedene dokaze u cilju pravilnog i točnog utvrđenja odlučnih činjenica koje su od važnosti za donošenje odluke. Dakle, na temelju provedenih dokaza proizlazi da je prvostupanjski sud preuranjeno donio odluku kojom je prvookrivljenog Ivana Benčeca proglasio krivim za prekršaj za koji ga se prema optužnom prijedlogu ovlaštenog tužitelja tereti. 

8. Zbog navedenog, valjalo je prihvatiti žalbu prvookrivljenog Ivana Benčeca, ukinuti pobijanu prvostupanjsku presudu u dijelu koji se odnosi na žalitelja i predmet vratiti na ponovno suđenje i odluku na način da će prvostupanjski sud provesti novi postupak u kojem će ponovno okolnosno ispitati prvookrivljenog Ivana Benčeca i drugookrivljenog Mihaela Benčeca i svjedoke Ivana Benčeca, Slavena Kolarića i Igora Hrastovića, provesti suočenje prvookrivljenog Ivana Benčeca i drugookrivljenog Mihaela Benčeca s obzirom da se njihovi iskazi ne slažu u važnim činjenicama te provesti i druge dokaze čije provođenje se ukaže potrebnim i nakon toga ocjenom svih u postupku izvedenih dokaza i svih pravno relevantnih činjenica donijeti novu, na zakonu osnovanu i valjano obrazloženu odluku.

8.1. U odnosu na suočenje, upućuje se prvostupanjski sud da je smisao suočenja kontradiktorno sučeljavanje ispitanika u odnosu na važne činjenice oko kojih se ispitanici ne slažu, a nije smisao u ponovnom ispitivanju. Nadalje, pri suočenju se osim sadržaja iskaza ocjenjuje i držanje tijela, geste, promjene izgleda i slično (govor tijela) što je upravo bitno za ocjenu vjerodostojnosti ispitanika, a samim time i krivnju.

9. Imajući sve navedeno u vidu, odlučeno je na temelju članka 206. stavak 1. Prekršajnog zakona kao u izreci ovog rješenja.


Zagreb, 18. rujna 2026.


Zapisničar:							               Predsjednica vijeća:

Ivica Ožbolt, v.r.					                          Ivanka Mašić, v.r.

[bookmark: _GoBack]Rješenje se dostavlja Općinskom sudu u Kutini u 6 ovjerenih prijepisa za spis, prvookrivljenika, drugookrivljenika, branitelja prvookrivljenika i tužitelja.


						Za točnost otpravka – ovlašteni službenik						   Upraviteljica zajedničke sudske pisarnice

								Edita Vrkljan

